b'\n_START_ARTICLE_\nWindows Vista\n_START_SECTION_\nRazvoj\n_START_PARAGRAPH_\nMicrosoft je razvoj sistema Windows Longhorn (Vista) oznanil leta 2001. Sistem, spo\xc4\x8detka na\xc4\x8drtovan za izdajo konec leta 2003, je bil tedaj mi\xc5\xa1ljen kot manj\xc5\xa1i korak med sistemoma Windows XP in Blackcombom (Windows 7), ki naj bi bil naslednja velika izdaja sistema Windows. Aluzija na namen sistema je bilo tudi kodno ime razvijajo\xc4\x8dega se sistema: v smu\xc4\x8darskem sredi\xc5\xa1\xc4\x8du Whistler Blackcomb v Kanadi se Longhorn imenuje dolina med vrhovoma Whistler (kodno ime Windows XP) in Blackcomb (kodno ime Windows 7)._NEWLINE_S\xc4\x8dasoma je bilo v Longhorn dodanih \xc4\x8dedalje ve\xc4\x8d novih funkcij in tehnologij, prvotno namenjenih za Blackcomb; poleg tega so bili \xc5\xa1tevilni razvijalci sistema preme\xc5\xa1\xc4\x8deni v odpravljanje varnostnih ranljivosti sistema XP, zaradi \xc4\x8desar se je datum izdaje ve\xc4\x8dkrat mo\xc4\x8dno zamaknil. Zaradi postopnega zasi\xc4\x8devanja sistema z novostmi, ki so za tako omejen \xc4\x8das predstavljale prevelik zalogaj, je Microsoft leta 2004 naznanil, da je zelo spremenil na\xc4\x8drte. Razvoj Longhorna se je za\xc4\x8del prakti\xc4\x8dno na novo, pri \xc4\x8demer je bil opu\xc5\xa1\xc4\x8den razvoj novega datote\xc4\x8dnega sistema (WinFS) in varnostnega sistema (Next-Generation Secure Computing Base)._NEWLINE_Ime \xc2\xbbVista\xc2\xab\xc2\xa0je postalo javno 22. julija 2005. Sistem je bil dokon\xc4\x8dan 8. novembra 2006 ter v naslednjih treh mesecih postopno izdan proizvajalcem strojne in programske opreme, poslovnim uporabnikom in maloprodajnim kanalom. 30. januarja 2007 je pri\xc5\xa1el Windows Vista tudi v splo\xc5\xa1no prodajo.\n_START_SECTION_\nRazli\xc4\x8dice\n_START_PARAGRAPH_\nWindows Vista obstaja v izdajah Starter, Home Basic, Home Premium, Business, Enterprise in Ultimate. _NEWLINE_Windows Server 2008, naslednik Windows Server 2003, temelje\xc4\x8d na izvorni kodi Windows Viste, je iz\xc5\xa1el februarja 2008. Oktobra 2009 ga je nasledil Windows Server 2008 R2 in septembra 2012 Windows Server 2012.'